NACRT ODLUKE
Na temelju članka 9. stavka 10. i članka 10. stavka 1. Zakona o grobljima (“Narodne novine”, br. 78/25 i 80/25 – ispravak) i članka 24. Statuta Općine Barban (“Službene novine Općine Barban”, br. 22/13, 12/18, 60/21, 4/22 i 1/25), Općinsko vijeće Općine Barban na sjednici održanoj dana __________ 2026. godine donosi

ODLUKU O GROBLJIMA NA PODRUČJU OPĆINE BARBAN
I. OPĆE ODREDBE
Članak 1.
Ovom Odlukom uređuju se mjerila i kriteriji za dodjelu i ustupanje grobnih mjesta na korištenje; ukopi, privremeni ukopi i ukop nepoznatih osoba; iskopavanje, premještaj i preslagivanje posmrtnih ostataka; održavanje groblja i uklanjanje otpada; izgled i uređenje grobnih mjesta; upravljanje grobljima; prosipanje kremiranih posmrtnih ostataka; grobne naknade; međusobna prava i obveze korisnika i upravitelja; korištenje groblja za posebne potrebe; nadzor te prekršajne odredbe.

Članak 2
Na području Općine Barban nalaze se groblja Barban, Prnjani, Sutivanac i Škitača.
Groblja su komunalna infrastruktura u vlasništvu Općine Barban, u skladu sa zakonom. 
Osnivanje novih groblja te proširenje, rekonstrukcija, zatvaranje, stavljanje izvan uporabe i premještanje postojećih groblja uređuju se posebnim odlukama Općinskog vijeća i drugim važećim propisima.

Članak 3.
Pojmovi koji se koriste u ovoj Odluci imaju značenje određeno Zakonom o grobljima (u daljnjem tekstu: Zakon). Grobno mjesto obuhvaća grob, grobnicu, kazetu za urne, kolumbarij i drugo mjesto namijenjeno ukopu ili trajnoj pohrani posmrtnih ostataka.
Izrazi koji imaju rodno značenje odnose se jednako na sve rodove.

Članak 4.
Grobljima iz članka 2. ove Odluke upravlja Vlastiti pogon Općine Barban (u daljnjem tekstu: Uprava groblja), na temelju ove Odluke i drugih važećih akata Općine, u skladu sa Zakonom.
Uprava obavlja poslove dodjele grobnih mjesta, uređenja i održavanja groblja, ukopa, vođenja propisanih evidencija i ostale poslove povjerene posebnim propisima.

Članak 5.
Ukop se obavlja bez diskriminacije po bilo kojoj osnovi i uz poštovanje dostojanstva umrle osobe, njezine za života izražene volje te prava osoba koje organiziraju ukop.
Umrla osoba u pravilu se ukapa na groblju prema mjestu prebivališta. Ukop u grobno mjesto u kojem umrla osoba ima pravo ukopa i drugi slučajevi ukopa provode se prema Zakonu. Ukop izvan groblja dopušten je samo uz odobrenja i pozitivna mišljenja propisana Zakonom.

II. UPRAVLJANJE GROBLJIMA I EVIDENCIJE
Članak 6.
Upravitelj groblja donosi položajni plan grobnih mjesta za svako groblje, s oznakama grobnih polja, redova, grobnih mjesta, njihovim vrstama i raspoloživim kapacitetima. Plan sadrži i podatke o postojećoj infrastrukturi i, gdje je primjenjivo, o prostoru za urne te posebno određenom mjestu za prosipanje pepela.
Upravitelj redovito prati popunjenost groblja i obavještava Općinu o potrebi proširenja ili osnivanja novih grobnih mjesta.

Članak 7.
Za svako groblje Upravitelj vodi zaseban grobni očevidnik i registar umrlih osoba u sadržaju i obliku propisanima Zakonom. Sastavni dio grobnog očevidnika jest položajni plan.
Dio očevidnika koji je prema Zakonu javan objavljuje se na mrežnim stranicama Upravitelja ili Općine. Ostali osobni podaci obrađuju se u skladu s propisima o zaštiti osobnih podataka. Evidencije se trajno čuvaju, a promjene se upisuju na temelju vjerodostojnih isprava.

Članak 8.
Upravitelj donosi odluku o ponašanju na groblju kojom određuje vrijeme posjeta i ukopa, vrijeme i način izvođenja radova, ponašanje posjetitelja i postupanje s otpadom. Odluka se ističe na vidljivim mjestima, osobito na ulazima u groblja, te objavljuje na mrežnim stranicama ako postoje.
Upravitelj osigurava uvjete za primjeren i dostojanstven ispraćaj i održava zajedničke dijelove groblja u ispravnom i urednom stanju.

III. DODJELA GROBNIH MJESTA, PRAVO UKOPA I USTUPANJE
Članak 9.
Raspoloživa grobna mjesta dodjeljuju se na korištenje na neodređeno vrijeme, uz naknadu, rješenjem Uprave groblja u upravnom postupku koji se pokreće javnom objavom ili  po službenoj dužnosti, sukladno Zakonu. 
Pri dodjeli se uzimaju u obzir raspoloživost grobnih mjesta, položajni plan, redoslijed uredno iskazanog interesa te potreba za neposrednim ukopom. Želje zainteresiranih osoba uvažavaju se kada to prostorni i tehnički uvjeti dopuštaju. Dodjela prije nastanka potrebe za ukopom moguća je kada raspoloživi kapacitet i potreba za redovnim ukopima to dopuštaju.


Članak 10.
Pri organiziranju dodjele raspoloživih mjesta prvenstveno se osiguravaju potrebe ukopa umrlih osoba koje su imale prebivalište na području Općine Barban te osoba s prebivalištem na području Općine Barban koje iskažu interes.
Iznimno, Općinsko vijeće može odlučiti da se grobno mjesto dodijeli osobi koja nema prebivalište na području Općine Barban, ako raspoloživi kapaciteti to dopuštaju, osobito radi ukopa umrle osobe koja je rođena na području Općine Barban ili je ranije na tom području imala prebivalište.

Ako je zbog smrti osobe koja nije bila korisnik grobnog mjesta niti je imala pravo ukopa u postojeće grobno mjesto potrebno hitno osigurati ukop, odluku o odobravanju dodjele grobnog mjesta pod uvjetima iz prethodnog stavka može donijeti Općinski načelnik, o čemu izvješćuje Općinsko vijeće na prvoj sljedećoj sjednici.
Na temelju odluke Općinskog vijeća odnosno Općinskog načelnika nadležno tijelo provodi postupak i donosi rješenje o dodjeli grobnog mjesta u skladu sa Zakonom i ovom Odlukom. 
Kriteriji iz ovoga članka ne ograničavaju zakonsko pravo ukopa u postojeće grobno mjesto niti mogućnost ukopa prema za života izraženoj volji umrle osobe odnosno odluci njezine obitelji.

Članak 11.
Pravo korištenja grobnog mjesta stječe se pravomoćnošću rješenja o dodjeli i plaćanjem naknade za dodjelu, u skladu sa Zakonom.
Protiv rješenja Upravitelja nije dopuštena  žalba već se može pokrenuti upravni spor.

Članak 12.
Pravo korištenja grobnog mjesta predmet je nasljeđivanja. Po zaprimanju pravomoćnog rješenja o nasljeđivanju Upravitelj rješenjem utvrđuje novog korisnika i provodi upis u grobni očevidnik.
Osoba koja na valjanoj pravnoj osnovi smatra da je korisnik grobnog mjesta, a nije upisana u očevidnik, može zahtijevati utvrđenje i upis svojega prava u skladu sa Zakonom.

Članak 13.
Pravo ukopa imaju korisnik grobnog mjesta i članovi njegove obitelji u opsegu određenom Zakonom, osim ako korisnik ne odredi drukčije.
Korisnik može u pisanom obliku dati ili povući pravo ukopa drugoj osobi do njezine smrti, a odgovarajuća se isprava dostavlja Upravitelju radi evidentiranja. Ako postoji više sukorisnika, za davanje prava ukopa drugim osobama i za uređenje odnosno obilježavanje mjesta pribavlja se suglasnost svih sukorisnika, u skladu sa Zakonom.



Članak 14.
Korisnik može pravo korištenja grobnog mjesta ustupiti članu obitelji ili osobi koja ima prebivalište u Općini Barban,  pisanim ugovorom uz javnobilježničku ovjeru potpisa, u skladu sa Zakonom. Kada postoji više sukorisnika, za ustup cijelog grobnog mjesta potrebna je njihova suglasnost.
Pod članom  obitelji u smislu ovog članka smatraju se: bračni drug, izvanbračni drug, djeca rođena u braku ili izvan braka, posvojena i pastorčad, roditelji, očuh, maćeha, posvojitelji te unuci.
Ustupatelj i stjecatelj moraju jasno označiti grobno mjesto i opseg prava koja se ustupaju te urediti vlasništvo nad opremom i uređajima. Po dostavi ugovora Upravitelj rješenjem utvrđuje novog korisnika i upisuje ga u grobni očevidnik.

Članak 15.
Ako se vodi upravni postupak ili sudski spor o pravu ukopa odnosno korištenju grobnog mjesta, Upravitelj može rješenjem obustaviti ukope u to mjesto do pravomoćnog okončanja postupka.
Radi osiguranja dostojanstvenog ukopa u međuvremenu Upravitelj, u dogovoru s osobom koja organizira ukop, određuje drugo raspoloživo mjesto za ukop u skladu sa Zakonom.

IV. NAKNADE ZA KORIŠTENJE GROBNIH MJESTA
Članak 16.
Za dodjelu grobnog mjesta plaća se jednokratna naknada. Mjerila za njezino određivanje jesu vrsta grobnog mjesta, površina odnosno kapacitet, položaj i dokumentirani troškovi njegove gradnje i uređenja, ako su primjenjivi.
Visinu naknade za dodjelu grobnog mjesta na korištenje određuje Upravitelj groblja cjenikom, uz prethodnu suglasnost Općinskog vijeća Općine Barban, prema mjerilima propisanima ovom Odlukom.
Cjenik iz prethodnog stavka i njegove izmjene i dopune donose se uz prethodnu suglasnost Općinskog vijeća Općine Barban te se objavljuju u „Službenim novinama Općine Barban“.
Iznos naknade za pojedino grobno mjesto i rok njezina plaćanja utvrđuju se rješenjem o dodjeli grobnog mjesta na korištenje. 
Zakonom propisane pogodnosti i prava posebnih kategorija korisnika, uključujući prava hrvatskih branitelja i članova njihovih obitelji, primjenjuju se neposredno u skladu s posebnim propisima.
Općina Barban dužna je, sukladno posebnom zakonu kojim se uređuju prava hrvatskih branitelja iz Domovinskog rata i članova njihovih obitelji, dati na korištenje grobno mjesto uz podmirenje polovice predviđenog iznosa naknade za dodjelu grobnog mjesta iz sredstava proračuna Općine Barban za umrle hrvatske ratne vojne invalide iz Domovinskog rata i umrle hrvatske branitelje iz Domovinskog rata, ako oni ili članovi njihove uže i šire obitelji nemaju na korištenju grobno mjesto i ako ga nisu ustupili na korištenje trećoj osobi nakon stupanja na snagu toga Zakona.
Pravo iz stavka 1. ovoga članka ostvaruje se na temelju odgovarajuće dokumentacije, sukladno posebnom zakonu i provedbenim propisima. Druga polovica troška grobnog mjesta podmiruje se prema uvjetima i do iznosa utvrđenih posebnim propisima.
Podmirenje dijela naknade za dodjelu grobnog mjesta iz ovoga članka ne obuhvaća oslobođenje od plaćanja godišnje grobne naknade, osim ako je to oslobođenje propisano posebnim propisom.
Članak 17.
Godišnja grobna naknada plaća se u pravilu jednom godišnje i namijenjena je podmirenju troškova redovitog održavanja i upravljanja grobljem, zajedničkih staza i zelenila, vode, rasvjete, prikupljanja i odvoza otpada te drugih opravdanih zajedničkih troškova.
Mjerila za godišnju grobnu naknadu jesu vrsta i površina grobnog mjesta te razmjerni udio u troškovima održavanja i upravljanja grobljem. Visinu godišnje grobne naknade određuje Upravitelj groblja cjenikom, uz prethodnu suglasnost Općinskog vijeća Općine Barban, u skladu s ovom Odlukom i važećim propisima. Cjenik i njegove izmjene i dopune donose se uz prethodnu suglasnost Općinskog vijeća Općine Barban te se objavljuju u „Službenim novinama Općine Barban“.
Upravitelj omogućuje plaćanje godišnje grobne naknade unaprijed za razdoblje koje korisnik odabere, a prema uvjetima objavljenima uz cjenik. U slučaju promjene naknade tijekom unaprijed plaćenog razdoblja već plaćeni iznosi neće se retroaktivno uvećavati.

Članak 18.
Ako je upisano više sukorisnika, o načinu i udjelima plaćanja mogu se pisano sporazumjeti i sporazum dostaviti Upravitelju. Plaćanje naknade od strane treće osobe samo po sebi ne stvara pravo korištenja grobnog mjesta.
Nepodmirene dospjele naknade naplaćuju se u skladu s propisima. Sama činjenica dospjelog duga nije osnova za uskraćivanje ukopa osobi koja ima pravo ukopa u grobno mjesto, osim kada su za zabranu ukopa ispunjeni posebni zakonski uvjeti.

Članak 19.
Kada dug za godišnju grobnu naknadu prijeđe iznos deset godišnjih naknada, Upravitelj provodi postupak javnog pozivanja korisnika na podmirenje duga, donošenja rješenja o prestanku prava korištenja i eventualne nove dodjele strogo u skladu s člankom 23. Zakona.
Poziv se objavljuje u javnom glasilu, na oglasnim pločama groblja i mrežnim stranicama Upravitelja te dostavlja na poznatu adresu korisnika. Rok za plaćanje iznosi 30 dana od dana objave poziva. Tek nakon pravomoćnosti rješenja o prestanku prava i ispunjenja drugih zakonskih uvjeta dopuštena je nova dodjela.
Oprema i uređaji te posmrtni ostaci na takvu mjestu zbrinjavaju se prema članku 23. Zakona i članku 38. ove Odluke.

Članak 20.
Sredstva s osnova naknade za dodjelu grobnog mjesta na korištenje na neodređeno vrijeme i godišnje grobne naknade koriste se u skladu s Godišnjim planom i programom rada Uprave groblja.

V. UKOP, PRIVREMENI UKOP I POSMRTNI OSTACI
Članak 21.
Ispraćaj, ukop i druge usluge unutar groblja obavlja Upravitelj u okviru zakonskih ovlasti, a odnosi s pogrebnikom, obitelji odnosno drugom osobom koja organizira i podmiruje troškove uređuju se prema Zakonu i općim uvjetima pružanja usluge.
Uprava groblja može za obavljanje poslova kopanja I zatvaranja groba sklopiti ugovor s fizičkom ili pravnom osobom prema propisima o javnoj Nabavi.
Upravitelj neće preuzeti tijelo umrle osobe niti obaviti ukop bez dozvole za ukop odnosno sprovodnice kada je propisana. Po provedenom ukopu obvezno unosi sve potrebne podatke u evidencije.

Članak 22.
Ukop se provodi u terminu koji određuje Upravitelj, uz uvažavanje želje obitelji kada je to moguće i uz poštovanje sanitarnih, tehničkih i sigurnosnih uvjeta.
Obred se održava sukladno volji umrle osobe i zakonitim odlukama osoba koje organiziraju ispraćaj, uz slobodu vjerskog i svjetovnog obreda i očuvanje javnog reda. Raspored ukopa i pristup mrtvačnici uređuju se odlukom o ponašanju na groblju.

Članak 23.
Ako umrla osoba nije korisnik grobnog mjesta niti ima pravo ukopa, Upravitelj određuje raspoloživo mjesto za ukop sukladno Zakonu, ovoj Odluci i raspoloživosti groblja.
Nepoznate osobe ukapaju se u posebno određeno raspoloživo mjesto na jednom od groblja iz članka 2. ove Odluke, uz dokumentaciju i obavijesti propisane posebnim propisima. Troškovi ukopa podmiruju se prema propisima kojima se uređuje odgovornost za ukop nepoznatih i socijalno ugroženih osoba.

Članak 24.
Privremeni ukop dopušta se kada postoji opravdana potreba i raspoloživo odgovarajuće grobno mjesto, uz pisanu suglasnost njegova korisnika, odnosno svih sukorisnika kada je ona potrebna. Upravitelj evidentira razlog privremenog ukopa, osobu čiji su ostaci ukopani i predviđeni način konačnog zbrinjavanja.
Premještanje privremeno ukopanih posmrtnih ostataka provodi se uz isprave i odobrenja propisana sanitarnim i drugim posebnim propisima.

Članak 25.
Posmrtni ostaci u grobu mogu se presložiti radi oslobađanja novog ukopnog mjesta nakon proteka deset godina od ukopa, pod uvjetom da su ostvareni tehnički i sanitarni uvjeti za produbljenje groba.
Premještanje posmrtnih ostataka unutar grobnice radi oslobađanja mjesta može se obaviti nakon proteka 20 godina od ukopa u grobnicu, pod uvjetima propisanima Zakonom.
Prije navedenih rokova ukop je moguć ako prostorno-tehnički uvjeti to dopuštaju i ako nisu popunjeni svi predviđeni kapaciteti grobnog mjesta. Urne se mogu premjestiti u drugo mjesto bez obzira na vrijeme njihova polaganja.


Članak 26.
Iskopavanje, ekshumacija i premještanje posmrtnih ostataka u drugo grobno mjesto obavljaju se na zahtjev ovlaštene osobe, uz isprave, suglasnosti i odobrenja propisane važećim sanitarnim, zdravstvenim i drugim propisima.
Pri svakom zahvatu poštuju se dostojanstvo umrle osobe, sigurnost radnika i posjetitelja te običaji i praksa vjerske zajednice kojoj je umrla osoba pripadala, ako su poznati.

Članak 27.
Upravitelj osigurava zajedničku grobnicu, odnosno kosturnicu, za polaganje posmrtnih ostataka koji se u nju zakonito premještaju. Premještaj i položaj ostataka evidentiraju se na način propisan Zakonom.
Na zahtjev osoba ovlaštenih za raspolaganje posmrtnim ostacima dopušta se premještaj u drugo odgovarajuće grobno mjesto ako su ispunjeni zakonski uvjeti.

Članak 28.
Urne se mogu polagati u grobove, grobnice i posebno predviđena mjesta za urne ako tehnički uvjeti to dopuštaju.
Prosipanje kremiranih posmrtnih ostataka može se obavljati isključivo na posebno označenoj i uređenoj lokaciji unutar groblja koju Upravitelj odredi položajnim planom, nakon što Općina osigura takvu lokaciju i potrebne uvjete. Do njezina uređenja prosipanje pepela na grobljima iz članka 2. ove Odluke nije dopušteno.
Prosipanje pepela izvan groblja na području Općine Barban ovom se Odlukom ne određuje; za takvo postupanje potrebna je posebna odluka Općinskog vijeća o lokaciji i uvjetima.

VI. UREĐENJE I ODRŽAVANJE GROBLJA
Članak 29.
Upravitelj održava zajedničke dijelove groblja, staze, pristupne putove, ogradu, zelenilo, komunalnu infrastrukturu, mrtvačnice i druge prateće građevine, redovito čisti groblje i osigurava pravodobno odvoženje otpada.
Na prikladnim mjestima postavlja posude za odvojeno prikupljanje otpada u skladu s lokalnim sustavom gospodarenja otpadom i označuje mjesta za odlaganje ostataka cvijeća, vijenaca, svijeća i drugog otpada.

Članak 30.
Korisnik redovito uređuje, čisti i održava grobno mjesto i neposredni prostor oko njega, bez ugrožavanja drugih grobnih mjesta, prolaznika, zajedničkih staza i komunalne infrastrukture.
Korisnik uklanja dotrajale vijence, cvijeće, svijeće i druge predmete te održava stabilnost nadgrobnih ploča, spomenika, ograda i druge opreme.
Članak 31.
Ako Upravitelj utvrdi da se grobno mjesto ne održava na propisan način, postupa u rokovima i prema postupku iz članka 17. Zakona: nalog korisniku u roku od 30 dana od saznanja, rok korisniku od 15 dana za redovito uređenje odnosno šest mjeseci za radove većeg obujma te uređenje od strane Upravitelja na trošak korisnika ako korisnik ne postupi.
Kad postoji neposredna opasnost za život, zdravlje ili imovinu, Upravitelj bez odgode osigurava opasno područje i poduzima druge nužne mjere u okviru zakonskih ovlasti.

Članak 32.
Nadgrobne ploče, spomenici, natpisi, znaci i druga oprema moraju biti primjereni prostoru groblja, sigurni i u skladu s člankom 13. Zakona. Podaci o ukopanim osobama označuju se prema Zakonu.
U pogledu eventualne neusklađenosti sadržaja natpisa i spomen-obilježja primjenjuje se poseban postupak pred nadležnim upravnim tijelom županije propisan Zakonom; Upravitelj ne zamjenjuje to tijelo niti samostalno odlučuje o pitanjima koja su mu zakonom povjerena.

Članak 33.
Dimenzije novoizgrađenih grobnih mjesta, grobnica i drugih ukopnih građevina određuju se sukladno važećem pravilniku o prostornim i tehničkim uvjetima i odobrenom položajnom planu za pojedino groblje.
Za postojeća grobna mjesta zadržavaju se zakonito izvedene dimenzije, osim kad rekonstrukcija ili sigurnosni i sanitarni razlozi zahtijevaju drukčije uređenje prema posebnim propisima. Materijali i izgled uređaja odabiru se uz poštovanje lokalnih graditeljskih obilježja i eventualnih konzervatorskih uvjeta.

Članak 34.
Za izvođenje radova na grobnom mjestu potrebna je prethodna suglasnost Upravitelja na temelju zahtjeva i dokumentacije iz članka 15. Zakona, uključujući dva nacrta te, kada je primjenjivo, suglasnosti sukorisnika odnosno zakonom dopuštenu ovjerenu izjavu.
Upravitelj izdaje suglasnost u roku od 60 dana od urednog zahtjeva. Ako u tom roku ne odluči, primjenjuje se zakonska presumpcija suglasnosti, osim za groblje ili grobno mjesto koje ima status kulturnog dobra ili dobra od lokalnog značenja.
Za radove na zaštićenim grobljima i grobnim mjestima prethodno se pribavljaju sva posebna odobrenja. Visinu naknade za izdavanje suglasnosti za izvođenje radova na grobnom mjestu, ako se naplaćuje, određuje Upravitelj groblja cjenikom, uz prethodnu suglasnost Općinskog vijeća Općine Barban. Cjenik i njegove izmjene i dopune donose se uz prethodnu suglasnost Općinskog vijeća Općine Barban te se objavljuju u „Službenim novinama Općine Barban“.

Članak 35.
Izvođač radova prijavljuje početak i završetak radova Upravitelju, radi samo u dopuštenim terminima, poštuje dostojanstvo groblja te, kad se u blizini obavlja ukop, privremeno prekida radove.
Materijal i opremu smije privremeno odlagati samo na mjestu koje odredi Upravitelj, bez ometanja prolaza. Sav građevinski i drugi otpad odvozi na zakonit način, a nakon radova površine vraća u uredno i sigurno stanje.
Za radove bez suglasnosti ili protivno njoj Upravitelj donosi rješenja i poduzima mjere iz članka 16. Zakona.

Članak 36.
Groblja, grobna mjesta, spomen-obilježja i prateće građevine koji imaju status kulturnog dobra ili dobra od lokalnog značenja štite se i održavaju prema posebnim propisima.
Grobna mjesta znamenitih povijesnih osoba, hrvatskih branitelja iz Domovinskog rata bez nasljednika i lokalno značajnih osoba na kojima je prestalo pravo korištenja ne dodjeljuju se drugom korisniku, nego se o njima skrbi Općina, u slučajevima i na način propisan člankom 12. Zakona.

VII. POSEBNA PITANJA KORIŠTENJA GROBLJA
Članak 37.
Općinsko vijeće može posebnom odlukom, ako postoje prostorne i stvarne mogućnosti, odrediti dio groblja za ukope članova pojedine vjerske zajednice, uz poštovanje načela jednakosti i odredbi Zakona. U takvoj se odluci određuje je li za ukop na tom dijelu potrebna prethodna suglasnost predstavnika odnosne vjerske zajednice.
Općinsko vijeće može posebnom odlukom ustupiti dio groblja drugoj jedinici lokalne samouprave ili odobriti sporazum o zajedničkom korištenju groblja, uz utvrđivanje troškova i uvjeta korištenja.

Članak 38.
Prije nove dodjele grobnog mjesta bez korisnika Upravitelj postupa s opremom i uređajima te posmrtnim ostacima sukladno članku 23. Zakona. U pravilu se posmrtni ostaci, kada su ispunjeni zakonski rokovi i tehnički uvjeti, premještaju u zajedničku grobnicu.
Iznimno, kada položajni plan i tehnički uvjeti dopuštaju očuvanje postojećih posmrtnih ostataka, Upravitelj može predložiti novu dodjelu bez premještaja, uz pisano evidentiranje postojećeg ukopa, obvezno informiranje novog korisnika i osiguranje prava ranije ukopanih osoba. O takvoj dodjeli odlučuje se pojedinačno u skladu sa Zakonom.
Pri stjecanju postojeće opreme i uređaja Upravitelj procjenjuje njihovo stanje, starost, uporabljivost i dokumentiranu tržišnu vrijednost te troškove nužnih radova; naknada i pravni temelj prijenosa vlasništva utvrđuju se pojedinačnim aktom ili ugovorom, uz prethodno razrješenje prava prijašnjeg vlasnika sukladno Zakonu.

Članak 39.
U slučaju epidemije, katastrofe ili velike nesreće Općina i Upravitelj, u suradnji s nadležnim službama, osiguravaju prostor i organizaciju ukopa prema posebnim propisima i planovima civilne zaštite.
Ako se groblje zatvara, stavlja izvan uporabe ili premješta, Općinsko vijeće donosi posebnu odluku uz poštovanje rokova, zaštite kulturnih dobara, informiranja javnosti i prava vjerskih zajednica u skladu s člankom 9. Zakona.

VIII. NADZOR I PREKRŠAJNE ODREDBE
Članak 40.
Nadzor nad provedbom odredbi ove Odluke u okviru svoje nadležnosti obavlja Jedinstveni upravni odjel Općine Barban, a komunalni redar postupa u granicama ovlasti propisanih Zakonom i propisima o komunalnom redu.
Nadzor nad vođenjem grobnog očevidnika i registra umrlih osoba provodi Jedinstveni upravni odjel Općine Barban. Nadzor nad pitanjima povjerenima drugim tijelima provode ta tijela u skladu sa zakonom.

Članak 41.
Novčanom kaznom od 300,00 do 1.000,00 eura kaznit će se za prekršaj pravna osoba koja:
1. obavlja prodaju robe na groblju bez prethodnog odobrenja Upravitelja;
2. bez odobrenja Upravitelja kosi ili uklanja raslinje na zajedničkim površinama groblja;
3. postavlja reklamne natpise, oglase ili druge promidžbene sadržaje na groblju bez odobrenja Upravitelja;
4. izvodi radove na grobnom mjestu bez prethodne suglasnosti Upravitelja ili protivno uvjetima iz izdane suglasnosti, osim kada se suglasnost smatra danom na temelju Zakona;
5. izvodi radove izvan dopuštenih dana i termina ili nastavi radove za vrijeme ukopa unatoč zahtjevu Upravitelja da ih privremeno prekine;
6. odlaže građevinski materijal, alat ili opremu izvan mjesta koje je odredio Upravitelj ili ih ne ukloni u roku koji je Upravitelj odredio;
7. za prijevoz materijala koristi putove i staze koje Upravitelj nije odredio za tu namjenu;
8. nakon korištenja vode ne zatvori slavinu ili na zajedničkim slavinama pere alat i pribor onečišćen građevinskim materijalom;
9. odlaže otpad izvan za to označenih mjesta ili građevinski otpad odlaže u posude namijenjene otpadu nastalom redovitim korištenjem groblja;
10. nakon završetka radova ne ukloni preostali materijal i otpad te korištene površine ne vrati u uredno i sigurno stanje;
11. oštećuje zajedničke zelene površine, nasade ili opremu groblja.
Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 100,00 do 200,00 eura.
Za prekršaj iz stavka 1. ovoga članka koji počini u vezi s obavljanjem obrta ili druge samostalne djelatnosti kaznit će se fizička osoba obrtnik ili osoba koja obavlja drugu samostalnu djelatnost novčanom kaznom od 200,00 do 500,00 eura.
Za prekršaj iz stavka 1. ovoga članka kaznit će se fizička osoba novčanom kaznom od 50,00 do 150,00 eura.
Odredbe ovoga članka ne primjenjuju se na postupanja za koja je prekršajna odgovornost propisana zakonom.

IX. PRIJELAZNE I ZAVRŠNE ODREDBE
Članak 42.
Prava korištenja grobnih mjesta stečena prije stupanja na snagu Zakona o grobljima (»Narodne novine«, br. 78/25 i 80/25 – ispravak), neovisno o tome jesu li stečena na određeno ili neodređeno vrijeme, smatraju se pravima korištenja na neodređeno vrijeme sukladno članku 48. Zakona.
Postojeći pravomoćni pojedinačni akti primjenjuju se u dijelu u kojem nisu protivni prisilnim propisima i ovoj Odluci, a postojeće evidencije usklađuju se prema Zakonu.

Članak 43.
Upravitelj u roku od 90 dana od stupanja na snagu ove Odluke provjerava usklađenost položajnih planova, cjenika, javno objavljenih pravila ponašanja i postupaka dodjele te predlaže potrebne izmjene. Zakonski rokovi koji su već protekli ne produljuju se ovom Odlukom.
Posebne odluke koje su potrebne za određivanje mjesta prosipanja pepela, namjensko ustupanje dijelova groblja ili zajedničko korištenje s drugim jedinicama lokalne samouprave donose se prije primjene tih posebnih instituta.

Članak 44.
Za sve što nije uređeno ovom Odlukom primjenjuju se odredbe Zakona o grobljima (“Narodne novine”, 78/25 i 80/25 – ispravak), Pravilnika o grobljima (“Narodne novine” broj 99/02) i Zakona o komunalnom gospodarstvu (“Narodne novine” broj 68/18, 32/20 i 145/24, NN 110/18 – odluka Ustavnog suda).

Članak 45.
Stupanjem na snagu ove Odluke prestaje važiti Odluka o grobljima na području Općine Barban  (“Službene novine Općine Barban” broj 10/2014, 5/2022).

Članak 46.
Ova Odluka stupa na snagu osmog dana o dana objave u Službenim novinama Općine Barban.
KLASA: 
URBROJ:
Barban, ______2026.
OPĆINSKO VIJEĆE OPĆINE BARBAN
PREDSJEDNIK OPĆINSKOG VIJEĆA
Aleksa Vale

OBRAZLOŽENJE

I. PRAVNI TEMELJI ZA DONOŠENJE AKTA
Pravni temelji za donošenje Odluke o grobljima na području Općine Barban sadržani su u članku 9. stavku 10. Zakona o grobljima („Narodne novine“, broj 78/25 i 80/25 – ispravak), kojim je propisana ovlast predstavničkog tijela jedinice lokalne samouprave za uređivanje pitanja upravljanja i korištenja groblja, te u članku 24. Statuta Općine Barban („Službene novine Općine Barban“, broj 22/13, 12/18, 60/21, 4/22 i 1/25).
Člankom 46. Zakona o grobljima propisana je obveza predstavničkog tijela jedinice lokalne samouprave da donese odluku iz članka 9. stavka 10. Zakona radi usklađivanja lokalnog uređenja s novim zakonskim odredbama.

II. PRIKAZ STANJA I RAZLOZI ZA DONOŠENJE AKTA
Upravljanje i korištenje groblja na području Općine Barban uređeni su Odlukom o grobljima na području Općine Barban („Službene novine Općine Barban“, broj 10/2014 i 5/2022), donesenom na temelju ranije važećeg Zakona o grobljima. Stupanjem na snagu novog Zakona o grobljima nastala je potreba za usklađivanjem općinskog akta s novim zakonskim okvirom.
Predloženom Odlukom cjelovito se uređuju upravljanje, održavanje i korištenje groblja Barban, Prnjani, Sutivanac i Škitača, kojima upravlja Vlastiti pogon Općine Barban. Utvrđuju se obveze upravitelja u pogledu održavanja groblja, donošenja položajnih planova, vođenja grobnog očevidnika i registra umrlih osoba te osiguravanja uvjeta za dostojanstven ispraćaj i ukop.
Uređuju se mjerila i kriteriji za dodjelu grobnih mjesta na korištenje na neodređeno vrijeme, nasljeđivanje i ustupanje prava korištenja, pravo ukopa te međusobni odnosi sukorisnika. Pri dodjeli raspoloživih grobnih mjesta prvenstveno se osiguravaju potrebe stanovnika Općine Barban, uz predviđene iznimke i postupanje u hitnim slučajevima, vodeći računa o raspoloživim kapacitetima groblja.
Odlukom se propisuju mjerila za određivanje naknade za dodjelu grobnog mjesta i godišnje grobne naknade, njihova namjena te postupanje u slučaju nepodmirenih obveza. Visinu tih naknada te naknade za izdavanje suglasnosti za izvođenje radova na grobnom mjestu određuje upravitelj groblja cjenikom, uz prethodnu suglasnost Općinskog vijeća Općine Barban. Prethodna suglasnost Vijeća potrebna je i za izmjene i dopune cjenika.
Nadalje, uređuju se ukopi i privremeni ukopi, postupanje s posmrtnim ostacima, polaganje urni i uvjeti za prosipanje kremiranih posmrtnih ostataka, kao i obveze održavanja grobnih mjesta, izvođenje radova, zaštita grobnih mjesta posebnog značenja, nadzor i prekršajne odredbe.
Donošenjem nove Odluke osigurat će se jasnija pravila postupanja upravitelja i korisnika grobnih mjesta, uredno vođenje evidencija, zaštita prava korisnika te očuvanje urednosti, sigurnosti i dostojanstva groblja. Stupanjem na snagu nove Odluke prestaje važiti dosadašnja Odluka o grobljima na području Općine Barban.

III. FINANCIJSKA SREDSTVA POTREBNA ZA PROVEDBU AKTA
Sredstva za provedbu Odluke osiguravaju se u Proračunu Općine Barban u okviru sredstava namijenjenih poslovanju Vlastitog pogona te održavanju i uređenju groblja, kao i iz prihoda od naknada za dodjelu grobnih mjesta i godišnjih grobnih naknada, sukladno važećim propisima i godišnjem planu i programu rada.
Eventualna dodatna sredstva za uređenje novih sadržaja, proširenje groblja ili druga ulaganja planirat će se prema utvrđenim potrebama, posebnim odlukama i proračunskim mogućnostima Općine Barban. Ovom se Odlukom ne utvrđuje konkretan iznos tih ulaganja.


